**KÖZSZOLGÁLTATÁSI SZERZŐDÉS**

amely létrejött Zalaszentgrót Város Önkormányzata Képviselő-testületének ……/2025 határozatában kapott felhatalmazás alapján

egyrészről **Zalaszentgrót Város Önkormányzata** (8790 Zalaszentgrót, Dózsa György u. 1., képviseletében eljár: Baracskai József polgármester), mint **megrendelő** (továbbiakban: Önkormányzat),

másrészről az **Észak-zalai Víz-és Csatornamű Zrt** (székhelye: 8900 Zalaegerszeg, Balatoni u. 8. cégjegyzékszáma: 20-10-040125, adószáma: 11354286-2-20, számlaszáma: 11749008-20181727-00000000, statisztikai számjele: 11354286-3600-114-20, képviseletében eljár önálló aláírási joggal: Arnhoffer András elnök-vezérigazgató), mint **közszolgáltató** (továbbiakban: Közszolgáltató) között

**Zalaszentgrót Város közigazgatási területén keletkező nem közművel összegyűjtött háztartási szennyvíz begyűjtése (átvétele, elszállítása és ártalmatlanítás céljából történő átadása)**

tárgyában az alulírott helyen és napon, az alábbi feltételekkel:

A felek kölcsönösen kijelentik, hogy egymással a közbeszerzésekről szóló 2015. évi CXLIII. törvény (Kbt.) 9. § (1) bekezdés i) pontja alapján, figyelemmel a Kbt. 9. § (8) bekezdés k) pontjára közszolgáltatási szerződést kötnek, mert az abban foglalt együttes feltételeknek megfelelnek.

Felek kijelentik, hogy Önkormányzat, mint kontrollt gyakorló ajánlatkérő üzemeltető felett más önkormányzatokkal közösen a saját szervezeti egységei felettihez hasonló kontrollt gyakorol, más ajánlatkérőkkel közösen döntő befolyással rendelkezik annak stratégiai céljai meghatározásában és működésével kapcsolatos jelentős döntéseinek meghozatalában.

Közszolgáltató kijelenti, hogy szervezetében közvetlen magántőke-részesedés nincsen, valamint éves nettó árbevételének több mint 80 %-a valamennyi kontrollt gyakorló ajánlatkérővel kötött szerződések teljesítéséből származik.

Felek tudomásul bírnak arról, hogy a Kbt. 9. § (1) bekezdés i) pontjában foglalt feltételeknek a szerződés teljes időtartama alatt fenn kell állniuk. A Közszolgáltató erre tekintettel kötelezettséget vállal arra, hogy a jelen szerződés teljes időtartama alatt figyelemmel kíséri a jogszabályi feltételek fennállását, és amennyiben a jogszabályi feltételek bármelyikében változás áll be, arról haladéktalanul értesíti az Önkormányzatot.

1. Az Önkormányzat Zalaszentgrót Város Önkormányzata Képviselő-testületének …………./2025. határozata alapján megbízza a Közszolgáltatót **2025. augusztus 1. napjától kezdődően, 10 évi határozott időtartamra, azaz 2035. július 31. napjáig** a nem közművel összegyűjtött háztartási szennyvíz begyűjtésére vonatkozó közszolgáltatásnak Zalaszentgrót Város Képviselő-testületének a helyi környezet védelméről és a település tisztaságáról szóló 8/2003. (IV.18.) önkormányzati rendeletében (továbbiakban: Rendelet) foglaltaknak megfelelő ellátásával, melyet Közszolgáltató elvállal.
2. A közszolgáltatási tevékenység az ingatlanon keletkező, közüzemi csatornahálózatba vagy a vízgazdálkodási hatósági jogkör gyakorlásáról szóló kormányrendeletben meghatározott módon engedélyezett egyedi szennyvízkezelés után befogadóba nem vezetett háztartási szennyvizek - melyeket a vizek hasznosítását, védelmét és kártételeinek elhárítását szolgáló tevékenységekre és létesítményekre vonatkozó általános szabályokról szóló kormányrendeletben meghatározott módon gyűjtenek – begyűjtésére (átvételére, elszállítására és ártalmatlanítás céljából történő átadására) terjed ki.
3. A Közszolgáltató kijelenti, hogy rendelkezik a környezetbiztonságra, illetve a havária elhárítására vonatkozó – a felügyeletet ellátó hatóság által jóváhagyott - tervvel és a végzendő begyűjtési tevékenységet a begyűjtés helye szerint illetékes vízügyi hatóságnak bejelenti annak érdekében, hogy a vízügyi hatóság a tevékenységet nyilvántartásba vegye.
4. A Közszolgáltató a nem közművel összegyűjtött háztartási szennyvizet ártalmatlanítás céljából az átvételére köteles, a Zalaszentgróton kialakított, a Közszolgáltató üzemeltetésében lévő - a Nyugat-Dunántúli Környezetvédelmi, Természetvédelmi és Vízügyi Felügyelőség 36800/4519-6/2015. számú határozatával engedélyezett – szennyvíztisztító telepre szállítja.
5. Az Önkormányzat kötelezettségei:
   1. a közszolgáltatás hatékony és folyamatos ellátásához a Közszolgáltató számára szükséges információk szolgáltatása,
   2. a Közszolgáltató kizárólagos jogának biztosítása,
   3. a településen működtetett különböző közszolgáltatások összehangolásának elősegítése,
   4. a települési igények kielégítésére alkalmas ártalmatlanításra szolgáló hely és létesítmény megállapítása.
6. A Közszolgáltató kötelezettségei:
   1. a közszolgáltatás folyamatos és teljes körű ellátása,
   2. a közszolgáltatás meghatározott rendszer, módszer szerinti teljesítése,
   3. a közszolgáltatás teljesítéséhez szükséges mennyiségű és minőségű jármű, gép, eszköz, berendezés biztosítása, valamint a szükséges létszámú és képzettségű szakember alkalmazása,
   4. a közszolgáltatás folyamatos, biztonságos és bővíthető teljesítéséhez szükséges fejlesztés és karbantartás elvégzése,
   5. a közszolgáltatás körébe tartozó nem közművel összegyűjtött háztartási szennyvíz ártalmatlanítására a felügyeletet ellátó hatóság által kijelölt, a rendeletben megállapított helyek és létesítmények igénybevétele,
   6. a Közszolgáltató által alkalmazott közszolgáltatási díj mértékéről és az alkalmazás tapasztalatairól az Önkormányzat Képviselő-testületének legalább évenkénti egyszeri tájékoztatása (éves beszámoló)
   7. a fogyasztók számára hozzáférhető ügyfélszolgálat és tájékoztatási rendszer működtetése,
   8. a fogyasztói kifogások és észrevételek elintézési rendjének megállapítása.
7. A Közszolgáltató köteles:
   1. a nem közművel összegyűjtött háztartási szennyvizet a begyűjtés napján a 4. pontban meghatározott átadási helyre szállítani,
   2. a közszolgáltatás ellátásához kapcsolódó nyilvántartási rendszert vezetni, melyet oly módon köteles kialakítani, hogy az átadási helyen elhelyezett nem közművel összegyűjtött háztartási szennyvíz mennyisége, minősége és származási helye aggálytalanul megállapítható legyen.
   3. az elszállított és tisztítás céljára átadott nem közművel összegyűjtött háztartási szennyvíz mennyiségéről a felügyeletet ellátó hatóságnak és a tárgyévet követő év március 1. napjáig az önkormányzatnak adatot szolgáltatni,
   4. a közszolgáltatói tevékenységéről évente részletes költségelszámolást készíteni, és azt a tárgyévet követő év március 31-ig az önkormányzatnak benyújtani.
8. A Közszolgáltató – az önkormányzati rendeletben előírt módon - folyamatosan köteles gondoskodni a nem közművel összegyűjtött háztartási szennyvíz begyűjtéséről a környezetvédelmi, vízügyi és közegészségügyi előírások megtartása mellett. Ennek elmulasztásából adódó károkért a Közszolgáltató felel. A Közszolgáltató anyagi felelősséggel tartozik a hibás teljesítésből eredő károkért is.
9. A nem közművel összegyűjtött háztartási szennyvíz szállítása az erre a célra készített különleges rendeltetésű, zárt rendszerű, gépi üzemeltetésű, csepegés, bűz- és szaghatást kizáró eszközzel és úgy végezhető, hogy az teljes mértékben megfeleljen a környezetvédelmi, vízügyi és közegészségügyi előírásoknak.
10. A nem közművel összegyűjtött háztartási szennyvíz szállítását úgy kell végezni, hogy az szennyezést, elcsorgást ne okozzon. A közszolgáltatás teljesítéséből eredő szennyezés esetén a Közszolgáltató köteles a szennyezés eltakarításáról, a terület szennyeződésmentesítéséről, a kárelhárításról, valamint az eredeti környezeti állapot helyreállításáról saját költségén haladéktalanul gondoskodni.
11. A Közszolgáltató felelős a nem közművel összegyűjtött háztartási szennyvíz rendeltetési helyére történő biztonságos eljuttatásáért. A beszállítás tényét, mennyiségét az elhelyező telep üzemeltetőjével igazoltatni kell.
12. A nem közművel összegyűjtött háztartási szennyvíz szállítására szolgáló gépjárműveket, a közszolgáltatás végzéséhez szükséges eszközöket kizárólag az engedélyezett telephelyen szabad tárolni.
13. A szállítóeszköz tisztítása és fertőtlenítése kizárólag csak engedélyezett mosón végezhető, ahol olaj és iszapfogó beépítésre került, továbbá a vízforgató rendszer biztosítja a fertőtlenítőszeres technológiai szennyvíz elreagálásához szükséges feltételeket.

A nem közművel összegyűjtött háztartási szennyvíz begyűjtésére a közszolgáltatás megrendelésével az ingatlantulajdonos és a Közszolgáltató között szerződés jön létre, melynek keretében a Közszolgáltató köteles a közszolgáltatásnak 36 órán belül a megrendelővel egyeztetett időpontban eleget tenni. A megrendelés történhet írásban (levél, e-mail) vagy telefonon. A közszolgáltatás elvégzését a Közszolgáltató köteles a megrendelő aláírásával igazoltatni. A közszolgáltatás teljesítésének időpontja: a bejelentést követő 3 munkanapon belül, munkanapokon reggel 7 órától este 19 óráig. Az időpontváltozást a Közszolgáltató köteles az Ingatlantulajdonossal 24 órával korábban közölni.

1. A Közszolgáltató a közszolgáltatási tevékenységhez kapcsolódóan a megrendelő ingatlantulajdonos természetes személyazonosító adatait, valamint lakcímét kizárólag a közszolgáltatás végzéséhez és az önkormányzati ellenőrzéshez tartja nyilván és kezeli. A Közszolgáltató jogosult továbbá az ingatlantulajdonos fogyasztók vízfogyasztásának adatait, a közszolgáltatás igénybevételének mértékére, módjára, mennyiségére vonatkozó információkat, valamint a nem közművel összegyűjtött háztartási szennyvíz elszállításával kapcsolatos közszolgáltatás ellenértékének megfizetésével, az ingatlantulajdonosok tartozásaival és azok behajtásával kapcsolatos egyéb adatokat is személyes adatként kezelni. A Közszolgáltató kizárólag a nem közművel összegyűjtött háztartási szennyvíz elszállításával kapcsolatos közszolgáltatás kialakítása és fenntartása céljából, az ingatlantulajdonossal fennálló kötelező közszolgáltatás nyújtására irányuló jogviszony időtartama alatt, valamint e jogviszony megszűnését követően, a jogszabályokban előírt iratmegőrzési kötelezettség időtartama alatt kezelheti a közszolgáltatással érintett ingatlantulajdonos adatait. A Közszolgáltató jogosult egyes, a közszolgáltatás ellátásához kapcsolódó részfeladatai tekintetében adatkezelőt, adatfeldolgozót megbízni, és a jogos igényeinek érvényesítése érdekében az ingatlantulajdonos adatait hatósági, bírósági eljárások lefolytatása céljából harmadik személynek átadni.
2. A Közszolgáltató a nem közművel összegyűjtött háztartási szennyvíz elszállítását nem tagadhatja meg, kivéve, ha a szippantandó anyagról érzékszervi megállapítás alapján vagy egyéb módon feltételezhető, hogy a közüzemi csatornahálózatba nem engedhető.
3. A Közszolgáltató az ingatlantulajdonostól a nem közművel összegyűjtött háztartási szennyvizet az ingatlantulajdonos előzetes bejelentése alapján veszi át és gondoskodik az ideiglenes tárolásra szolgáló létesítmény kapacitásától függő elszállításáról.
4. Az ingatlantulajdonos és a Közszolgáltató közötti jogviszonyt a közszolgáltatás igénybevételének ténye hozza létre. A jogviszony kezdő időpontja az a nap, amelyen a Közszolgáltató a közszolgáltatás teljesítésének megkezdéséről és lényeges feltételeiről az ingatlantulajdonost írásban értesítette, illetve felhívás közzététele útján tájékoztatta.
5. A közszolgáltatás ellátását a Közszolgáltató a közszolgáltatási díjakból, valamint az önkormányzat által fizetett előirányzott finanszírozásból (díjkompenzáció, normatív támogatás) finanszírozza.
6. A Közszolgáltató a nem közművel összegyűjtött háztartási szennyvíz begyűjtésére, szállítására, ártalmatlanításra történő átadására feladat ellátásának forrásaként elsősorban a Rendeletben meghatározott díjfizetésre kötelezettek által megfizetett közszolgáltatási díjak szolgálnak, amelyek nem minősülnek az Európai Uniós versenyjogi értelemben vett állami támogatásnak. A közszolgáltatási díjat az ingatlantulajdonos számla ellenében a közszolgáltatás igénybevételét követően köteles megfizetni. A számlát a Közszolgáltató állítja ki. A kéttényezős közszolgáltatási díj mértékét a Rendelet melléklete tartalmazza. **A közszolgáltatási díjnak a közszolgáltatási szerződés hatályba lépésekor érvényesíthető legmagasabb mértéke természetes személy ingatlantulajdonosok esetében az alapdíj 926,-Ft/alkalom, ürítési díj: 1.395,8,- Ft/m3, nem természetes személy ingatlantulajdonos esetében az alapdíj: 1.570,- Ft/alkalom, az ürítési díj: 1.700,- Ft/m³. 2025. szeptember 01. napjától a közszolgáltatási szerződés alapján érvényesíthető közszolgáltatási díj legmagasabb mértéke természetes személy ingatlantulajdonosok esetében alapdíj 926, Ft/alkalom ürítési díj: 1.395,8,- Ft/m3, nem természetes személy ingatlantulajdonos esetében alapdíj: 5.512,-Ft/alkalom, ürítési díj: 4.448,-Ft/m3.** Szerződés szerinti legmagasabb összeg 2025. szeptember 1. napjától: 41.096,-Ft. Az árak az ÁFA-t nem tartalmazzák.
7. A közszolgáltatási díj tekintetében az Önkormányzat árhatósági jogkörrel rendelkezik, melynek keretét a vízgazdálkodásról szóló törvény határozza meg. Azonban a szippantott szennyvízre vonatkozó rezsicsökkentésről, valamint az egyes törvényeknek a további rezsicsökkentéssel összefüggő módosításáról szóló 2013. évi CXIV. törvény alapján az Önkormányzat a természetes személy ingatlantulajdonos részére meghatározott díjak tekintetében nem rendelkezik árhatósági jogkörrel, mert a 2013. január 31-én hatályos díjak 90 %-ának megfelelő összegű díjak alkalmazhatók. Amennyiben a természetes személy ingatlantulajdonosok által fizetendő közszolgáltatási díj a Közszolgáltató díjkalkulációjában számított egységnyi díjtételnél alacsonyabb mértékben kerül megállapításra, a különbséget az Önkormányzat díjkompenzáció formájában megtéríti a Közszolgáltatónak. Az Önkormányzat a díjkompenzációt működési célú támogatásként, saját költségvetési forrásból biztosítja a Közszolgáltatónak, melyet kizárólag a közszolgáltatásnak a közszolgáltatási díj által nem fedezett költségeinek finanszírozására használhat fel.
8. Magyarország mindenkori éves költségvetési törvénye alapján az állam **normatív támogatás**t nyújt a nem közművel összegyűjtött háztartási szennyvíz ártalmatlanítása jogcímen. A normatív támogatást az Önkormányzatnak kell megigényelni és havonta a közszolgáltatási szerződés szerint összegyűjtött mennyiség után megfizetni a Közszolgáltatónak.
9. A díjkompenzálás és a normatív támogatás megfizetése az alábbiak szerint történik:
   1. A Közszolgáltató a tárgyhót követő hó 25.-ig cégszerűen aláírt elszámolást nyújt be az Önkormányzatnak, mely tartalmazza a Közszolgáltató által havonta ténylegesen szippantott szennyvízmennyiséget (m3) ingatlanonként természetes személy ingatlantulajdonos és nem természetes személy ingatlantulajdonos szerinti bontásban, megjelölve a normatív állami támogatás igénylésére jogosító mennyiséget (m3). A benyújtott elszámolást a Közszolgáltató szerkeszthető, digitális formátumban is köteles megküldeni fenti határidőig.
   2. Az elszámolás tartalmazza a közszolgáltatás igénybevevőjének nevét, lakcímét, az igénybevétel pontos helyét és dátumát, tényleges mennyiségét, a díjkompenzációs igényét, a kapcsolódó kibocsátott számlák sorszámát. Az elszámoláshoz a Közszolgáltató csatolja a közszolgáltatási számla másodpéldányát is.
   3. Az Önkormányzat a benyújtott szakmai teljesítésigazolással ellátott elszámolás alapján feljegyzést készít az adott hónapra megállapított díjkompenzáció és a normatív támogatás összegéről, melyet pénzügyi ellenjegyzésre be kell nyújtani. Az Önkormányzat az elszámolás benyújtását követő 8 munkanapon belül átutalja a megállapított díjkompenzációt és normatív támogatást a Közszolgáltató 11749008-20181727 számú bankszámlájára.
10. A Közszolgáltató minden év november 30. napjáig a következő évre vonatkozóan díjkalkuláció készítésével kezdeményezheti a díj felülvizsgálatát a közszolgáltatással kapcsolatos költségeinek költségelemzéssel alátámasztott változása mértékének függvényében a közszolgáltatási díjra vonatkozó jogszabályokban foglaltakra figyelemmel. A közszolgáltatási díj megállapítását, valamint felülvizsgálatát megelőzően a Közszolgáltató minden esetben köteles költségelemzést és díjkalkulációt készíteni és azokat határidőben az Önkormányzat rendelkezésére bocsátani.
    1. A közszolgáltatás számított közszolgáltatási díjának egységnyi díjtételét úgy kell meghatározni, hogy
       1. a közszolgáltatást működtető szolgáltató hatékony működéséhez szükséges folyamatos költségek és ráfordítások megtérülésének, valamint a közszolgáltatás fejleszthető fenntartásához szükséges költségek és ráfordítások fedezetének biztosítására alkalmas legyen,
       2. ösztönözzön a közszolgáltatás biztonságos és legkisebb költségű ellátására, a közszolgáltató kapacitásának hatékony kihasználására.
    2. A 24.1.1. pont szerinti költségnek és ráfordításnak minősül különösen
       1. a szennyvízgyűjtés,- szállítás,- ártalmatlanítás,- hasznosítás tevékenységhez szükséges járműveknek, gépeknek, berendezéseknek és, eszközöknek a közszolgáltatással kapcsolatos üzemeltetési költsége és ráfordítása, ideértve a fenntartással és karbantartással felmerülő költségeket és ráfordításokat is,
       2. a számlázás és díjbeszedés költsége;
       3. a környezetvédelmi kiadás és ráfordítás;
       4. a 24.2.1 pont szerinti eszközök elhasználódásából eredő, azok felújítását, pótlását, korszerűsítését szolgáló kiadás és ráfordítás.
11. Ha a Közszolgáltató a közszolgáltatás mellett más gazdasági tevékenységet is folytat, a költségtervben a költségek szigorú elkülönítésének módszerét is alkalmaznia kell. A Közszolgáltatónak a közszolgáltatás kereteibe nem tartozó más szolgáltatás költségeit, elszámolását és díját szigorúan el kell különítenie, és e költségeket a közszolgáltatás díjából, a díjkompenzációból és a normatív támogatásból nem finanszírozhatja.
12. Szerződő felek rögzítik, hogy a díjhátralék kiegyenlítésére vonatkozó eljárási szabályokat a vízgazdálkodásról szóló törvény tartalmazza, mely törvényi előírások szerint járnak el az adók módjára behajtandó köztartozásnak minősülő díjhátralék, késedelmi kamat és a behajtás egyéb költségei beszedése vonatkozásában.
13. A Közszolgáltató köteles eleget tenni a nem közművel összegyűjtött szennyvíz vonatkozásában a környezetvédelmi és vízügyi jogszabályokban meghatározott bejelentési, nyilvántartási és adatszolgáltatási kötelezettségeknek.
14. A Közszolgáltató jogosult ellenőrizni, hogy az ingatlantulajdonos a rendeletnek megfelelően igénybe veszi -e a közszolgáltatást.
15. Az Önkormányzat jogosult ellenőrizni, hogy az ingatlantulajdonos a keletkezett nem közművel összegyűjtött háztartási szennyvíz elszállításáról a rendeletnek megfelelően gondoskodik –e, a szállítást a rendeletben megjelölt közszolgáltatóval végezteti –e, valamint a Közszolgáltató a rendeletben foglaltak alapján végzi –e a tevékenységét.
16. A Közszolgáltató tevékenységének ellátása során a vonatkozó jogszabályokban foglaltak szerint jogosult közreműködőt igénybe venni, feltéve, hogy az a nem közművel összegyűjtött háztartási szennyvízzel kapcsolatos tevékenység egyes feladatainak ellátásához a jogszabályokban megkövetelt műszaki felszereltséggel, szakképzett szakemberállománnyal és a jogszabályokban meghatározott hatósági engedéllyel rendelkezik. A közreműködő tevékenységéért a Közszolgáltató ugyanúgy felel, mint a saját tevékenységéért.
17. Az Önkormányzat jogosult a Közszolgáltató munkavégzését folyamatosan ellenőrizni. Az ellenőrzés főbb szempontjai: mennyiségi adatok ellenőrzése, minőségi ellenőrzés, határidők betartása, közszolgáltatás személyi, tárgyi, szakmai követelményeinek betartása, fogyasztói kifogások és észrevételek ügyintézése. A Közszolgáltató köteles az ellenőrzés során együttműködni és az ellenőrzéshez szükséges valamennyi iratot az Önkormányzat rendelkezésére bocsátani.
18. Az Önkormányzat részéről a képviseletet ellátja:

Név: Puklics Péter

Cím: Zalaszentgróti Közös Önkormányzati Hivatal, 8790 Zalaszentgrót, Dózsa Gy. u. 1.

Telefon: +36 30 4633168

E-mail: puklics.peter@zalaszentgrot.hu

A képviselő személyében történő változás esetében az Önkormányzat köteles azt haladéktalanul jelezni.

1. Vállalkozó kapcsolattartásra kijelölt képviselője:

Név: Hegedűs Ferenc

Cím: Zalavíz Zrt. 8900 Zalaegerszeg, Balatoni u. 8.

Telefon: +36 30 6641734

E-mail: hegedusferenc@zalaviz.hu

1. Vállalkozó telephelye: Zalaegerszeg, Balatoni u. 8.
2. A Közszolgáltató harmadik személy szándékos, vagy súlyosan gondatlan károkozása esetén az Önkormányzattal egyeztetett módon külön díjazásért gondoskodik a kár helyreállításáról és a károkozó ellen hatósági intézkedéseket kezdeményez.
3. A Közszolgáltató felelős a részére előírt megfelelőségi és szakmai előírások betartásáért. Ezek elmulasztásából adódó, az Önkormányzatot ért kár a Közszolgáltatóra áthárításra kerül.
4. A Közszolgáltató szolgáltatói minőségét, telephelyét, elérhetőségeit a fogyasztók számára rendszeresen, legalább félévente közzéteszi a megrendelések, valamint a fogyasztói kifogások és észrevételek beérkezésének biztosítása érdekében. A fogyasztói kifogások és észrevételek kapcsán a szükséges intézkedéseket azok beérkezésétől számított 15 napon belül megteszi és írásbeli válasz esetén annak egy példányát a fogyasztó mellett az Önkormányzatnak is megküldi. A Közszolgáltatói hatáskörét meghaladó kifogásokat és észrevételeket írásban juttatja el az Önkormányzatnak annak beérkezését követő 5 napon belül. A fogyasztói kifogásokról és észrevételekről, valamint az azokra tett intézkedésekről összesített tájékoztatót készít az Önkormányzat részére évente egy alkalommal, minden év december 31. napjáig.
5. A közszolgáltatási szerződés megszűnik:
   1. a szerződésben meghatározott időtartam lejártával,
   2. a Közszolgáltató jogutód nélküli megszűnésével,
   3. elállással, ha a teljesítés még nem kezdődött meg,
   4. felmondással.
6. A Közszolgáltató a közszolgáltatási szerződéstől a teljesítés megkezdéséig elállhat, ha a közszolgáltatási szerződés megkötését követően hatályba lépett jogszabály a közszolgáltatási szerződés tartalmi elemeit úgy változtatja meg, hogy az a Közszolgáltatónak a közszolgáltatás szerződésszerű teljesítése körébe tartozó lényeges és jogos érdekeit jelentős mértékben sérti.
7. Az Önkormányzat Képviselő-testülete a közszolgáltatási szerződést felmondhatja, ha
   1. a Közszolgáltató a közszolgáltatás ellátása során a környezet védelmére és a vízgazdálkodásra vonatkozó jogszabályok, vagy a rá vonatkozó hatósági határozat előírásit súlyosan megsérti, és ennek tényét a bíróság vagy hatóság véglegesen megállapítja,
   2. a Közszolgáltató a közszolgáltatási szerződésben megállapított kötelezettségét neki felróhatóan súlyosan megsérti.
8. Az Önkormányzat Képviselő-testülete a közszolgáltatási szerződést köteles felmondani, ha a Kbt. 9. § (1) bekezdés i.) pontjában foglalt feltételek már nem állnak fenn.
9. A Közszolgáltató a teljesítés megkezdését követően a közszolgáltatási szerződést akkor mondhatja fel, ha
   1. az Önkormányzat a közszolgáltatási szerződésben meghatározott kötelezettségét - a közszolgáltató felszólítása ellenére - súlyosan megsérti, és ezzel a közszolgáltatónak kárt okoz vagy akadályozza a közszolgáltatás teljesítését, vagy
   2. a közszolgáltatási szerződés megkötését követően hatályba lépett jogszabály a közszolgáltatási szerződés tartalmi elemeit úgy változtatja meg, hogy az a Közszolgáltatónak a közszolgáltatás szerződésszerű teljesítése körébe tartozó lényeges és jogos érdekeit jelentős mértékben sérti.
10. A közszolgáltatási szerződés felmondási ideje 6 hónap.
11. A Közszolgáltató a közszolgáltatást a felmondási határidő végéig változatlan feltételekkel biztosítani köteles. A közszolgáltatási szerződés felmondása esetén a Képviselő-testületnek intézkednie kell, hogy a felmondási idő lejártát követően a közszolgáltatás biztosítva legyen.
12. Közszolgáltató képviselője jelen szerződés cégszerű aláírásával polgári jogi és büntetőjogi felelőssége tudatában kijelenti, hogy a nemzeti vagyonról szóló 2011. évi CXCVI. törvény 3. § (1) bekezdés 1. pont b) alpontjában meghatározott, az átlátható szervezetre vonatkozó rendelkezéseket ismeri, és e rendelkezések ismeretében **nyilatkozza, hogy** **az általa képviselt szervezet átlátható szervezetnek minősül**. Közszolgáltató tudomásul veszi, hogy az államháztartásról szóló 2011. évi CXCV. törvény 41. § (6) bekezdésben és az államháztartási törvény végrehajtásáról szóló 368/2011. (XII. 31.) Korm. rendelet 50. § (1a) bekezdésben foglaltak szerint Megrendelő a kiadási előirányzatai terhére csak átlátható szervezettel köthet érvényesen visszterhes szerződést, illetve létrejött ilyen szerződés alapján csak átlátható szervezet részére teljesíthet kifizetést. Közszolgáltató a nyilatkozatában foglaltak változása esetén arról haladéktalanul köteles a Megrendelőt tájékoztatni. Közszolgáltató tudomásul veszi, hogy a valótlan tartalmú nyilatkozat alapján kötött visszterhes szerződést Megrendelő felmondja vagy - ha a szerződés teljesítésére még nem került sor - a szerződéstől eláll.
13. A jelen szerződésben nem szabályozott kérdésekben a Polgári Törvénykönyv, a vízgazdálkodásról szóló törvény, a vonatkozó környezetvédelmi, vízügyi és közegészségügyi jogszabályok, valamint a helyi környezet védelméről és a település tisztaságáról szóló 8/2003. (IV.18.) önkormányzati rendelet rendelkezései az irányadók.
14. A jelen szerződésben szereplő közszolgáltatás az Európai Uniós működéséről szóló szerződés (EUMSZ) 106. cikk (2) bekezdése alapján általános gazdasági érdekű szolgáltatásnak minősül. A jelen szerződés tekintetében az általános gazdasági érdekű szolgáltatások nyújtásával megbízott egyes vállalkozások javára közszolgáltatás ellentételezése formájában nyújtott állami támogatásra való alkalmazásáról a Bizottság 2011. december 20-i 2012/21/EU határozata (Határozat) az irányadó. A Határozat azokat a feltételeket határozza meg, amely alapján a közszolgáltatás finanszírozására nyújtott állami (önkormányzati) támogatás mentesül az Európai Bizottságnak történő előzetes bejelentési kötelezettség alól.
15. Szerződő felek a jelen szerződéssel összefüggő és előzetes egyeztetéssel nem rendezhető vitás kérdéseik elbírálására hatáskörtől függően kikötik a Zalaegerszegi Járásbíróság, valamint a Zalaegerszegi Törvényszék illetékességét.
16. Felek a jelen közszolgáltatási szerződést elolvasták, értelmezték, és mint akaratukkal mindenben megegyezőt jóváhagyólag aláírták.

Zalaegerszeg, 2025…………………….

**.......................................................... ..........................................................**

**Zalaszentgrót Város Észak-zalai Víz-és Csatornamű Zrt.**

**Önkormányzata**

Megrendelő képviseletében Közszolgáltató képviseletében

**Baracskai József Arnhoffer András**

polgármester elnök-vezérigazgató