Szám: 1-7/2025.

6. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. július 31-i rendes, nyilvános ülésére**

**Tárgy**: Tájékoztató egészségügyi alapellátási szerződés felmondásáról

**Tisztelt Képviselő-testület!**

Dr. Belák Péter 2025. június 18-án kelt levelében arról tájékoztatott, hogy Zalaszentgrót Város Önkormányzatával kötött érvényes háziorvosi tevékenység végzésére irányuló Egészségügyi ellátási szerződését egészségügyi állapotának megromlása miatt, 2025. július elsejével felmondja, ugyanakkor az ellátási szerződésében vállalt kötelezettségének - 6 hónap felmondási idő - eleget téve, feladatait 2026. január 1-ig ellátja.

A Magyarország helyi önkormányzatairól szóló 2011. évi CLXXXIX. törvény 13. § (1) bekezdés 4. pontja szerint a helyi közügyek, valamint a helyben biztosítható közfeladatok körében ellátandó helyi önkormányzati feladatok körébe tartozik az egészségügyi alapellátás, az egészséges életmód segítését célzó szolgáltatások. Az egészségügyi alapellátásról szóló 2015. évi CXXIII. törvény 5. § (1) bekezdés a) pontja szerint pedig a települési önkormányzat az egészségügyi alapellátás körében gondoskodik a háziorvosi, házi gyermekorvosi ellátásról.

Zalaszentgrót Város Önkormányzatának az egészségügyi alapellátási körzetekről szóló 16/2016. (IX. 30.) számú önkormányzati rendelete alapján Zalaszentgrót város teljes közigazgatási területe négy háziorvosi és egy vegyes háziorvosi körzetet alkot.

Dr. Belák Péter érvényes működési engedélye értelmében 1994. december 1 óta látta el a zalaudvarnoki városrészben (telephely: 8789 Zalaszentgrót-Zalaudvarnok, Hévízi u. 6.) felnőtt és gyermek (vegyes) háziorvosi alapellátási feladatait. Az önkormányzattal kötött megállapodása szerint egészségügyi szolgáltatói tevékenységét gazdálkodó szervezeti formában végezte (Dr. Belák és Társa Egészségügyi Szolgáltató Bt.).

Dr. Belák Péter háziorvossal 2015. október 30-án került sor a jelenleg hatályos Egészségügyi ellátási szerződéskötésre háziorvosi tevékenység végzésére, mely 2017. szeptember 28-án és 2023. január 27-én került módosításra. Szerződő Felek a hatályos szerződést az egészségügyről szóló 1997. évi CLIV. törvény, az önálló orvosi tevékenységről szóló 2000. évi II. törvény, a háziorvosi, házi gyermekorvosi és fogorvosi tevékenységekről szóló 4/2000. (II.25.) EüM rendeletben foglaltak szerinti területi ellátási kötelezettség vállalása mellett végzendő, továbbá a gyermekek védelméről és gyámügyi igazgatásról szóló 1997. évi XXXI. törvényben, valamint a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV.30.) NM rendeletben foglalt háziorvosi feladatok hatékony ellátása érdekében kötötték.

A feladatellátási szerződés megszűnése kapcsán az önkormányzatnak értesítési kötelezettsége van. Az önálló orvosi tevékenységről szóló 2000. évi II. törvény végrehajtásáról szóló 313/2011. (XII. 23.) Korm. rendelet (a továbbiakban: Vhr.)  13/A. § (3) bekezdésében foglaltak szerint a feladat-ellátási szerződés megszűnésének vagy az egészségügyi szolgálati jogviszony megszűnésének időpontjáról az érintett települési önkormányzatnak értesítenie kell az Országos Kórházi Főigazgatóságot (OKFŐ-t).

A Szociális és Humán Ügyek Bizottsága az előterjesztést a 2025. július 24-i ülésén megtárgyalta, a 35/2025. (VII. 24.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést megtárgyalását követően a következő határozati javaslatot elfogadni szíveskedjen.

**Határozati javaslat:**

Zalaszentgrót Város Önkormányzata Képviselő-testülete a Dr. Belák és Társa Egészségügyi Szolgáltató Bt.-vel 2015. október 30-án kötött háziorvosi tevékenység végzésére vonatkozó egészségügyi ellátási szerződés felmondását – az önálló orvosi tevékenységről szóló 2000. évi II. törvény 2/B. § (4) bekezdése, valamint az ellátási szerződés VII. fejezet 36. pontja szerinti 6 hónap felmondási időre tekintettel – tudomásul veszi.

A Képviselő-testület felhatalmazza a polgármestert a háziorvosi alapellátás biztonságos fenntartására vonatkozó intézkedések előkészítésére és megtételére.

A Képviselő-testület felkéri a jegyzőt, hogy a döntésről a határozati kivonat megküldésével Dr. Belák és Társa Egészségügyi Szolgáltató Bt-t értesítse, továbbá a határozati kivonat, illetve egyéb szükséges dokumentumok megküldésével az Országos Kórházi Főigazgatóságot értesítse.

*Határidő:* határozati kivonat és egyéb szükséges dokumentumok megküldésére: 2025. augusztus 15.;

*Felelős:* Baracskai József polgármester

Dr. Simon Beáta jegyző

**Zalaszentgrót**, 2025. július 28.

**Baracskai József**

polgármester

A határozati javaslat a törvényességi

előírásoknak megfelel.

**Dr. Simon Beáta**

jegyző