Szám: 1-7/2025. 5. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. július 31-i rendes, nyilvános ülésére**

**Tárgy:** Döntés víziközmű rendszer vízbázisának kút bővítéséről

**Tisztelt Képviselő-testület!**

Az ellátási terület önkormányzatainak tulajdonban lévő, Zalaszentgrót-IV víziközmű rendszer 29 településen biztosítja a biztonságos ivóvízellátást a helyileg Zalaszentgróton elhelyezkedő 1/A és 1/B kutak víztermeléséből.

Víziközmű rendszerben részesedéssel rendelkező 29 település tulajdoni hányadait az alábbi táblázat szemlélteti.

|  |  |
| --- | --- |
| **Tulajdonos önkormányzatok** | **Tulajdoni arány %** |
| Almásháza Község Önkormányzata | 0,28 |
| Bazsi Község Önkormányzata | 1,56 |
| Bókaháza Község Önkormányzata | 0,99 |
| Döbröce Község Önkormányzata | 0,41 |
| Esztergályhorváti Község Önkormányzata | 1,58 |
| Kallósd Község Önkormányzata | 0,37 |
| Kehidakustány Község Önkormányzata | 15,49 |
| Kisgörbő Község Önkormányzata | 0,87 |
| Kisvásárhely Község Önkormányzata | 0,25 |
| Ligetfalva Község Önkormányzata | 0,31 |
| Mihályfa Község Önkormányzata | 1,46 |
| Nagygörbő Község Önkormányzata | 0,66 |
| Nemesbük Község Önkormányzata | 4,07 |
| Óhid Község Önkormányzata | 2,24 |
| Sénye Község Önkormányzata | 0,21 |
| Sümegcsehi Község Önkormányzata | 2,52 |
| Szalapa Község Önkormányzata | 0,76 |
| Szentgyörgyvár Község Önkormányzata | 1,02 |
| Tekenye Község Önkormányzata | 1,53 |
| Tilaj Község Önkormányzata | 0,92 |
| Türje Község Önkormányzata | 6,48 |
| Vindornyalak Község Önkormányzata | 0,3 |
| Vindornyaszőlős Község Önkormányzata | 1,98 |
| Zalaszántó Község Önkormányzata | 5,02 |
| Zalaapáti Község Önkormányzata | 7,75 |
| Zalacsány Község Önkormányzata | 6,16 |
| Zalaköveskút Község Önkormányzata | 0,17 |
| Zalaszentgrót Város Önkormányzata | 30,79 |
| Zalaszentlászló Község Önkormányzata | 3,85 |


A rendszeren a víziközmű-szolgáltatást végző Zalavíz Zrt.tájékoztatta az ellátásért felelős, Zalaszentgrót Város Önkormányzatának polgármesterét, hogy a Zalaszentgrót vízbázison 2025 márciusában a vízmű telephelyen lévő 1/B jelű kút homokolását észlelték. Ezt követően a kúton kompresszoros kúttisztítást terveztek, de kútindítás után nagy mennyiségű homokot termelt a kút, így a kompresszorozás leállításra került. Jelenleg a kutat 200 l/p homokmentes hozammal tudjuk csak termeltetni, ami a korábbi vízhozam 36 %-a.

Az 1/A és 1/B jelű kutak a nyári megnövekedett vízigény kiszolgálása szempontjából kulcsfontosságúak.

A kieső vízhozam pótlása céljából felülvizsgálatra került a vízbázis vízadó kapacitása, melynek alapján megállapítható, hogy az üzemelő vízműkutakból több víz nem vehető ki. A felülvizsgálatból az is látható, hogy a kutak vízadó képessége 30 %-kal csökkent, 2015-től kezdődően a kitermelt víz mennyisége pedig 30%-kal nőtt. A biztonságos vízellátás érdekében a vízbázis fejlesztése szükséges.

Ezen körülményekről és a megoldási javaslatokról az érintett önkormányzatok polgármestereinek és a szolgáltatást végző Zalavíz Zrt. szakembereinek részvételével 2025. június 19-én egy tájékoztató megtartására került sor Zalaszentgróton, ahol az alábbi javaslat került megfogalmazásra:

Első lépésként a **jelenlegi termelési volumen fenntartásához** az **1/B kút melléfúrásos felújítása** szükséges. Mivel új kút már nem helyezhető el a meglévő vízműtelepen, ezért a vízmű területét bővíteni kell nagyságrendileg egy 20x20 m-es területtel, az új kút védterületével.



A tájékoztatón a tulajdonos önkormányzatok polgármesteri – az előzetesen bekért indikatív ajánlat alapján – javasolták a 1/B kút melléfúrásos felújításának előkészítését. A költségviselés tekintetében javasolt a fenti tulajdoni hányad szerinti arányos szétosztás.

A felújítás kalkulált előkészítési költségei:

1. Vízjogi engedélyeztetési terv elkészítése: - összesen: **3 050 000.- Ft.**
   1. Vízföldtani szakvélemény
   2. 1/B kút melléfúrásos felújításának műszaki tervdokumentációja
   3. Egyedi vizsgálati dokumentáció
   4. Natura 2000 hatásvizsgálat dokumentációja
2. Engedélyeztetési díjak – összesen: **50.000,-Ft**
   1. VVKH Vízügyi hatósági díjak
   2. Egyéb hatósági díjak
3. Területbővítéshez kapcsolódó díjak, költségek – összesen: **500.000,- Ft.**
   1. Rendezési terv felülvizsgálata
   2. Telekalakítás, változási vázrajz készítése
   3. Adatvásárlások
   4. Záradékolás
   5. Földhivatali eljárási díjak
4. Területvásárláshoz kapcsolódó költségek – összesen: **400.000,-Ft.** 
   1. Földterület vásárlás
   2. Ügyvédi díj
   3. Földhivatali eljárási díjak

**A 1/B kút melléfúrásos felújításának kalkulált költsége összesen: 4.000.000,-Ft.**

Külön ki kell emelni, hogy a létesítendő kút területe – vélhetően - Natura2000 területeket és a zalaszentgróti vízbázis védőövezetét érintik, így az engedélyezési eljárás során természetvédelmi szakértői szakvélemény és környezeti hatásvizsgálat vagy azzal egyenértékű egyedi vizsgálati dokumentáció (EVD) készítése szükséges.

Mindezek mellett a Zalavíz Zrt. felhívta a figyelmet arra, hogy a 685/5/2005. számú határozatot módosító 36800/65- 10/2016.ált. számú, Zalaszentgrót sérülékeny körzeti vízbázis védőterület kijelölő határozatának megfelelően az engedélyezett víztermelést tartósan meghaladó esetben, de legkésőbb 2026. december 31-ig a védőidom dokumentáció megállapításait felül kell vizsgálni és a felülvizsgálat eredményét a Vízügyi Hatóságnak megküldve kezdeményezni kell a határozat felülvizsgálatát.

A Zalavíz Zrt szakértői a hosszútávú vízellátást és a nyári megnövekedett vízigények kiszolgálását a későbbiekben, további 1 db új mélyfúrású kút létesítésével látják biztosítottnak. Ehhez vízbeszerzési tervet kell készíteni, mely alapján kijelölhető a további új kút helye.

A Zalavíz Zrt. tájékoztatása szerint a Zalaszentgrót-IV víziközmű rendszer jelenlegi műszaki adatait, kapacitását, illetve a korábbi évek üzemeltetési adatait ismerve reális esélye lehet annak, hogy bármilyen okból (haváriahelyzet, vízminőség-romlás, műszaki meghibásodás vagy a vízfogyasztás kapacitást meghaladó, jelentős emelkedése) keletkezhet olyan helyzet, amely újabb vízkorlátozás elrendeléséhez vezethet, amelyre 2025. július 4-én is sor került. Tekintettel arra, hogy elkerüljük a víziközmű rendszer tartós túlterheltsége miatt szükségessé váló vízkorlátozás bevezetését, a hosszútávú zavartalan vízellátás biztosításának fenntartása minden részvényes település számára kiemelt jelentőséggel kell, hogy bírjon.

A Pénzügyi és Gazdasági Bizottság az előterjesztést a 2025. július 24-i ülésén megtárgyalta, a 77/2025. (VII. 24.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést megtárgyalni, majd azt követően az alábbi határozati javaslatot elfogadni szíveskedjen.

**Határozati javaslat:**

Zalaszentgrót Város Önkormányzata Képviselő-testülete az Észak-zalai Víz- és Csatornamű Zrt. által készített, 01-ÁLT/11025-1/2025 számú tájékoztatást tudomásul veszi és egyetért azzal, hogy a jelenlegi termelési volumen fenntartásához szükséges 1/B kút melléfúrásos felújításának előkészítése annak műszaki indokai alapján megvalósuljon, melynek költségeit tulajdoni hányad arányosan vállalja, és pontos összegéről külön határozatban dönt.

A Képviselő-testület felhatalmazza a polgármestert a szükséges intézkedések megtételére és felkéri a jegyzőt, hogy a döntésről a határozati kivonat egy példányának elküldésével az Észak-zalai Víz- és Csatornamű Zrt-t értesítse.

Határidő**:** 2025. augusztus 31.

Felelős**:** Baracskai József polgármester

Dr. Simon Beáta jegyző

**Zalaszentgrót**, 2025. július 28.

|  |  |
| --- | --- |
|  | **Baracskai József**  polgármester |

A határozati javaslat a törvényességi követelményeknek megfelel.

|  |  |
| --- | --- |
|  | **Dr. Simon Beáta**  jegyző |